# Isaura Bruno

Maria Isaura Bruno (Jaú, 1916ko urtarrilaren 23a – Campinas, 1977ko maiatzaren 2a) brasildar aktorea izan zen. Paper gutxi bete arren, telenobela batean paper nagusietako bat lortu zuen lehen brasildar aktore beltzetako bat izan zen, 1964ko O Direito de Nascer telesailean ama Dolores antzeztuz.

## Bizitza

Benedito Florindo Bruno eta Benedita de Jesusen alaba zen. Hiru urte zituela, aita hil zitzaion, eta hamaika urte zituela, ama. Hamasei urte bete arte amonarekin bizi izan zen. Bera ere hil zenean, osaba-izebek Isaura etxetik bota zuten, eta 1943an São Paulora joan zen neskame lan egitera. 1944an haurdun geratu zen eta, ezkongabea zenez, lana galdu zuen. Aterpe publikoetan eta elizako ostatuetan lo egin behar izan zuen, ez baitzuen bere burua mantentzeko baliabiderik. Bere alaba pneumoniaz hil zen, urte bat baino gutxiago zuela. Geroago, Brunok neska bat adoptatu zuen, Penha Maria.
1977ko maiatzaren 2an bihotzekoa izan zuen kalean eta Campinasko Miserikordiako Etxe Santuan hil zen.

## Ibilbidea

1948an, sukaldari lanetan ari zen Orígenes Lessa idazlearen etxean lagun batek Wálter Forsterri gomendatu zionean, emakume beltz gazte baten bila zebilela Luar do Sertão filmean antzezteko. 1949an estreinatu zen filmean, Isaura Brunok Flausina neskamea antzeztu zuen, Gone with the Wind filmeko Hattie McDanielen pertsonaian inspiratuta. 1952an Simão, o Caolho filmean agertu zen. Hala ere, neskame lanean jarraitu zuen, 1962an O Vendedor de Linguiça filmean parte hartu zuen arte. 1963an telebistan debutatu zuen TV Cultura kateko Quando Menos se Espera telenobelan.
1964an TV Recordeko Banzo telesailean Rosaren papera bete zuen eta, urte berean, ama Dolores gisa agertu zen TV Tupiko O Direito de Nascer telenobelan. Paper horregatik sari batzuetarako izendatu zuten. 1965ean nazioarteko ibilbidea egiteko aukera galdu zuen. Tito Davison zuzendariak telegrama bat bidali zion, El derecho de nacer telenobelaren Mexikoko bertsioan ama Dolores antzezteko gonbidapena eginez, baina zaleek bidalitako korrespondentziaren artean galdu zen eta, azkenean, aurkitu zutenean, telenobela jada emititzen zen Eusebia Cosme kubatarrarekin.
1965ean Maria antzeztu zuen O Preço de uma Vidan eta 1966an Branca O Anjo e o Vagabundon. 1967-1969 urteetan izeba Nastácia gisa jardun zuen Rede Bandeirantes konpainiaren Sítio do Picapau Amarelo haurrentzako telesailean. 1969an A Cabana do Pai Tomásen parte hartu zuen, protagonistak blackface erabiltzeagatik arrazismoa leporatutako telenobelan.
1970eko hamarkadan, telebistan aktore beltzentzako paper gutxiago zeudenez, Isaura Brunok jada ez zuen telenobeletarako gonbidapenik jaso eta neskame lanera eta gozokiak saltzera itzuli behar izan zuen. Handik gutxira, Campinasera joan zen bere alaba Penha Mariarekin bizitzera, eta han garbitzaile gisa lan egin zuen.

## Filmografia
### Telebista

| Urteak | Izenburua | Pertsonaia | Oharrak |
| 1958 | Teledrama TV Paulista | | Atal batean: "A Bala de Ouro" |
| 1959 | De Braços Abertos | Glória | |
| 1962 | A Pequena Lady | Roberta | |
| 1962 | Grande Teatro C-2 | | Atal batean: "Inocência" |
| 1964 | Banzo | Rosa | |
| 1964 | O Direito de Nascer | Ama Dolores | |
| 1965 | O Preço de uma Vida | Maria | |
| 1966 | O Anjo e o Vagabundo | Branca | |
| 1967-1969 | Sítio do Picapau Amarelo | Izeba Nastácia | |
| 1969 | A Cabana do Pai Tomás | Bessie | |

### Zinema

| Urtea | Izenburua | Pertsonaia |
| 1949 | Luar do Sertão | Flausina |
| 1952 | Simão, o Caolho | Simãoren neskamea |
| 1962 | O Vendedor de Linguiça | Bizilaguna |
| 1968 | O Jeca e a Freira | Bentoren emaztea |
| 1972 | A Marcha | Rosália |
| 1975 | O Incrível Seguro de Castidade | Bá |

## Erreferentziak

* 1 2 (Portugesez) Araújo, Joel Zito. «O negro na telenovela, um caso exemplar da decadência do mito da democracia racial brasileira» Buala 2010-06-07 (Noiz kontsultatua: 2024-11-04).
* 1 2 3 4 (Portugesez) «Isaura Bruno» Museu Brasileiro de Rádio e Televisão (Noiz kontsultatua: 2024-11-04).
* 1 2 3 4 (Portugesez) «Isaura Bruno, além da Mamãe Dolores» Memórias Cinematográficas 2024-05-01 (Noiz kontsultatua: 2024-11-04).
* 1 2 3 4 (Portugesez) «Eterna Memória: Isaura Bruno» Cartão de Visita 2014-06-23 (Noiz kontsultatua: 2024-11-04).
* ↑ (Portugesez) Castro, Thell de. «Em 1969, estrela da Globo causou polêmica ao fazer blackface em novela» Notícias da TV 2021-03-07 (Noiz kontsultatua: 2024-11-04).

## Kanpo estekak

* Datuak: Q10303871
* Multimedia: Isaura Bruno / Q10303871